Úrslitarimman um Íslandsmeistaratitil kvenna í körfuknattleik hófst á laugardag þegar Snæfell heimsótti Hauka . Liðin höfnuðu í efstu tveimur sætum deildarinnar og fyrir viðureignina var mál manna að þarna færu tvö bestu lið mótsins . Leikurinn fór hægt af stað . Bæði lið voru varkár og þreifuðu fyrir sér . Þegar fyrsti leikhluti var hálfnaður tóku Haukakonur frumkvæðið í leiknum . Snæfellskonur komust lítt áleiðis gegn sterkri vörn heimaliðsins . Þær náðu þó góðum kafla snemma í öðrum leikhluta en eftir það tóku Haukar öll völd á vellinum , skelltu heimaliðið í lás í vörninni og settu í fluggírinn í sókninni . Skilaði það heimaliðinu afgerandi 16 stiga forskoti í hálfleik , 33 - 17 . Snæfell byrjaði síðari hálfleikinn betur en þær luku þeim fyrri og minnkuðu forskotið smám saman . Um miðjan þriðja leikhluta urðu Haukar fyrir áfalli þegar Helena Sverrisdóttir , þeirra besti leikmaður , meiddist og varð að fara af velli . Áfram héldu Snæfellskonur að saxa á forskotið og þegar lokafjórðungurinn er hálfnaður munar aðeins þremur stigum á liðunum . Haukar tóku þá við sér á ný og juku forskotið í átta stig . Snæfellskonur gerðu heiðarlega tilraun til að stela sigrinum með ótrúlegum kafla á lokasekúndum leiksins en það var um seinan . Þær urðu að sætta sig við eins stigs tap , 65 - 64 . Haiden Palmer var atkvæðamest Snæfellskvenna með 20 stig , 18 fráköst og sex stoðsendingar . Næst henni kom Gunnhildur Gunnarsdóttir með 14 stig og sex fráköst . Haukar leiða úrslitaviðureignina með einum sigri gegn engum . Liðin mætast aftur í kvöld , mánudaginn 18. apríl , í Stykkishólmi og þar geta Snæfellskonur jafnað metin í viðureigninni . Leikurinn hefst kl. 19:15 .